கேள்வி: கடுமையான எலும்புமச்சை இரத்தப் புற்றுநோய் என்பது என்ன?
பதில்: கடும் எலும்புமச்சை புற்றுநோய் (''acute myeloid leukemia'') என்பது எலும்பு மச்சை வரிசையிலுள்ள இரத்த செல்களில் உருவாகும் ஒருவகை புற்று நோயாகும். எலும்பு நல்லிப் புற்றுநோய், எலும்பு சோறு புற்றுநோய், கடும் மைலேய்ட் லுகேமியா, மைலோசெனசு லுகேமியா, ஏஎம்எல் என்ற பெயர்களாலும் இதை அழைக்கலாம்[https://www.mayoclinic.org/diseases-conditions/acute-myelogenous-leukemia/symptoms-causes/syc-20369109]. எலும்பு மச்சை மச்சையிலும் இரத்தத்திலும் அசாதாரணமான செல்கள் அதிவிரைவாக உருவாகி இயல்பான இரத்த அணுக்களின் செயல்பாட்டில் தலையிட்டு பாதிப்பை ஏற்படுத்துகின்ற நோய் என்று எலும்பு மச்சை புற்றுநோயை வரையறுக்கலாம் . களைப்பு, மூச்சுத் திணறல், எளிதில் சிராய்ப்பு மற்றும் இரத்தப்போக்கு மற்றும் நோய்த்தொற்று ஆபத்து ஆகியவை இந்நோய்க்கான அறிகுறிகளாகும். சில சமயங்களில், மூளை, தோல் அல்லது ஈறுகளுக்கும் நோய்ப் பரவல் ஏற்படலாம். கடுமையான இரத்த புற்றுநோய் என்பதால் ஏ.எம்.எல் அதிவிரைவாக வளர்ச்சியடைகிறது. பொதுவாக உடனடி சிகிச்சையளிக்கப்படாவிட்டால் சில வாரங்கள் அல்லது மாதங்களுக்குள் நோயாளி ஆபத்தான நிலைக்கு தள்ளப்படுகிறார். புகைத்தல், கடந்தகால வேதிச்சிகிச்சை அல்லது கதிர் மருத்துவம், மைலோடிசிபிளாசுட்டிக் நோய்க்குறி எனப்படும் எலும்பு மச்சையில் முதிர்ச்சியடையாத இரத்த அணுக்கள் பெருக்கம் மற்றும் பென்சீன் என்ற வேதிப்பொருளின் வெளிப்பாடு ஆகியவை நோய்க்கான காரணிகளில் அடங்கும். நோயால் பாதிக்கப்பட்டவர்களின் எலும்பு மச்சையிலுள்ள இயல்பான இரத்த அணுக்கள் புற்றுநோய் செல்களாக மாறிவிடுகின்றன. இதனால் வழக்கமாக இருக்கவேண்டிய அளவைக் காட்டிலும் செங்குருதியணு, வெண்குருதியணு, குருதிச் சிறுதட்டுக்கள் ஆகியவற்றின் அளவுகள் குறைக்கப்படுகின்றன. எலும்பு மச்சை, இரத்தப் பரிசோதனைகள் மூலம் நோயறிதல் காணப்படுகிறது. எலும்பு மச்சை புற்றுநோயில் பல துணை வகைகள் கானப்படுவதால் அவற்றுக்கான சிகிச்சை முறைகளும் விளைவுகளும் மாறுபடுகின்றன. பொதுவாக எலும்பு மச்சை புற்றுநோய்க்கு ஆரம்பத்தில் அதனைக் குறைக்கும் நோக்கத்துடன் வேதிச்சிகிச்சை சிகிச்சை அளிக்கப்படுகிறது.. கூடுதல் கீமோதெரபி, கதிர் மருத்துவம் அல்லது வேர்ச்செல் மாற்று அறுவைசிகிச்சை போன்ற சிகிச்சை முறைகளும் தொடர்ந்து அளிக்கப்படுகின்றன. புற்றுநோய் உயிரணுக்களுக்குள் இருக்கும் குறிப்பிட்ட மரபணு திடீர்மாற்றம் இந்நோய்க்கான சிகிச்சைக்கு வழிகாட்டக்கூடும். இதனால் நோயாளி எவ்வளவு காலம் உயிர்வாழக்கூடும் என்பதைத் தீர்மானிக்கவும் முடியும். வழக்கமான சிகிச்சையைத் தாண்டியும் தொடர்ந்து மீண்டும் மீண்டும் நோய் பாதிப்பு ஏற்படும் நோயாளிகளுக்கு ஆர்சனிக் மூவாக்சைடு பயன்படுத்தப்படும் சிகிச்சையை முயற்சிக்கலாம் . 2015 ஆம் ஆண்டில், ஏஎம்எல் சுமார் ஒரு மில்லியன் மக்களை பாதித்தது. இதன் காரணமாக உலகளவில் 147,000 பேர் இறந்தனர். இந்நோய் பொதுவாக வயதானவர்களுக்கு ஏற்படுகிறது. பெண்களை விட ஆண்கள் அதிகம் பாதிக்கப்படுகின்றனர். ஏ.எம்.எல் 60 வயதிற்கு உட்பட்டவர்களில் 35% மற்றும் 60 வயதிற்கு மேற்பட்ட 10% பேருக்கு குணப்படுத்தக் கூடியதாகவுள்ளது. தீவிர கீமோதெரபிக்குப் பின் உடல்நலம் மிகவும் மோசமாக இருக்கும் நோய்கண்ட வயதானவர்கள் சுமார் 5-10 மாதங்கள் இடைநிலையளவு உயிர்வாழும் வாய்ப்பு உள்ளது. ஐக்கிய அமெரிக்கா புற்றுநோய் இறப்புகளில் சுமார் 1.8% எலும்பு மச்சை புற்றுநோயினால் நிகழ்கின்றன.